作者：史浩
词牌/韵律：望海潮

paragraphs: 烟浓柳径，霞蒸花砌，春深特地芳辰。
蝶侣斗狂，莺雏弄巧，嬉嬉舞态歌唇。
西铺集簪绅。
正桂薰兰玉，天寿松椿。
竞捧瑶觥潋滟，来祝纵怀人。
当年辍侍严宸。
有星轺问俗，熊轼临民。
康阜政成，蕃宣治美，归休燕处申申。
行庆紫泥新。
起钓璜国老，东海之滨。
屈指重开此宴，应已拜平津。